google/wiki40b huggingface dataset:
Παλιάμπελα Ανακτορίου Αιτωλοακαρνανίας

Γεωγραφία - Ιστορία

Τα Παλιάμπελα βρίσκονται στη βόρεια Αιτωλοακαρνανία, κοντά τον Αμβρακικό κόλπο. Μέσα από το χωριό περνάει η ΕΟ Αμφιλοχίας - Λευκάδας και απέχει 7 χλμ. Α.-ΝΑ. από τη Βόνιτσα, 27 χλμ. Δ.-ΒΔ. από την Αμφιλοχία και 36 χλμ. Α.-ΒΑ. από τη πόλη της Λευκάδας.

Διοικητικά

Ως οικισμός αναφέρεται επίσημα το 1836 με το όνομα Παληάμπελα να προσαρτάται στον τότε δήμο Αλυζίας. Το 1912 με το ΦΕΚ 261Α - 31/08/1912 συστάθηκε κοινότητα Παληαμπέλων με τον ίδιο. Το 1940 το όνομά διορθώθηκε σε Παλιάμπελα. Σύμφωνα με το πρόγραμμα Καλλικράτης, μαζί με το Βαρκό, το Βολίμι και τη Ρούγα συναποτελούν τη Τοπική Κοινότητα Παλιαμπέλων που ανήκει στη Δημοτική Ενότητα Ανακτορίου του Δήμου Ακτίου - Βόνιτσας και σύμφωνα με την απογραφή του 2011 ως κοινότητα έχει πληθυσμό 771 κατοίκους, ενώ ως οικισμός 738.
Μίστερ Ολύμπια

Μίστερ Ολύμπια είναι τίτλος ο οποίος απονέμεται στον νικητή των αγώνων μπόντι μπίλντινγκ του Joe Weider's Olympia Weeekend, ενός διεθνούς διαγωνισμού σωματικής διάπλασης ο οποίος διοργανώνεται ετησίως από την Παγκόσμια Ομοσπονδία Σωματικής Διάπλασης (IFBB). Ο τίτλος αυτός θεωρείται ως ο πιο σημαντικός τίτλος σωματικής διάπλασης σε παγκόσμιο επίπεδο.
Σημερινός κάτοχος του τίτλου είναι ο Τζαμαϊκανός Σον Ροντέν.
Γιόζεφ φον Άιχεντορφ

Βιογραφία

Καταγόταν από καθολική αριστοκρατική οικογένεια. Μετά από ειδυλλιακά παιδικά χρόνια που πέρασε στον οικογενειακό πύργο Λούμποβιτς, λόγω οικογενειακών οικονομικών δυσχερειών αναγκάστηκε να φοιτήσει μαζί με τον αδελφό του στο καθολικό γυμνάσιο του Μπρεσλάου (1801-5) και στη συνέχεια σπούδασε νομικά στην Χάλλε (1805-6) και στην Χαϊδελβέργη (1807-8). Μαζί με τον αδελφό του, το 1805 έκανε ένα οδοιπορικό ταξίδι 17 ημερών μέσω των ορέων Χαρτς ως το Αμβούργο και το Λύμπεκ και 3 χρόνια αργότερα ταξίδεψε στη Βιέννη και στο Παρίσι. Την εποχή που φοιτούσε στη Χαϊδελβέργη δημοσίευσε τα πρώτα του ποιήματα. Από το 1813  μέχρι το 1815 πολέμησε ως εθελοντής κατά του Ναπολέοντα και ύστερα διορίστηκε σε διάφορες κρατικές υπηρεσίες, στο Ντάντσιχ, στο Κένιγκσμπεργκ και μετά το 1831 στο Βερολίνο. Το 1815 παντρεύτηκε την Αλοϊσια Άννα Βικτόρια φον Λάριχ από την οποία απέκτησε 5 παιδιά. Το 1818 έχασε τον πατέρα του και το 1822 την μητέρα του και μαζί με αυτήν χάθηκε οριστικά ό,τι είχε απομείνει από την οικογενειακή κτηματική περιουσία στην Άνω Σιλεσία. Το 1844 παραιτήθηκε από την υπηρεσία του και αφιερώθηκε στο συγγραφικό του έργο. 
Μοναρχικός και καθολικός, ήταν λάτρης της Βιέννης και οπαδός της αυστριακής αυτοκρατορικής εξουσίας στην Γερμανία (τουλάχιστον). 
Παρά τις παραπάνω ιδεολογικές του θέσεις, το σπουδαιότερο έργο του, η νουβέλα Από την ζωή ενός ακαμάτη, μιλά για τον γιο ενός μυλωνά που εγκαταλείπει το σπίτι του, εργάζεται σαν κηπουρός στον πύργο ενός δούκα, ερωτεύεται την όμορφη κυρά του πύργου και φεύγει απελπισμένος από το ανέφικτο του στόχου του. Ταξιδεύει στην Ιταλία, επιστρέφει όμως και μαθαίνει ότι η κοπέλα ήταν κι αυτή παιδί του λαού, ψυχοκόρη απλώς του δούκα, κι ότι τίποτα δεν στέκεται εμπόδιο στην ένωσή τους.  Η ρομαντική θεώρηση της φύσης εκφράζεται σε πολλά έργα του αλλά κυρίως σε αυτή την νουβέλα του, η οποία έχει θεωρηθεί ως η πεμπτουσία του γερμανικού ρομαντισμού. Ονομάσθηκε «ο τελευταίος ιππότης της ρομαντικής σχολής» και στα ποιήματά του εκφράζει βαθιά θρησκευτικά συναισθήματα και μυστικισμό, λατρεία προς τις ομορφιές της φύσης και έντονη αναζήτηση της χαράς της ζωής.
Από το 1837 είχε αρχίσει να γοητεύεται από την ισπανική λογοτεχνία και κυρίως από το έργο του Πέδρο Καλντερόν δε λα Μπάρκα, του οποίου δημοσίευσε μεταφράσεις από το 1845 μέχρι το 1853. Τα τελευταία χρόνια της ζωής του ασχολήθηκε με τη συγγραφή δοκιμίων λογοτεχνίας. Το 1853 τιμήθηκε στο Μόναχο με το παράσημο του αυτοκράτορα Μαξιμιλιανού για την επιστήμη και την τέχνη. Τα τραγούδια του και οι μπαλάντες του διακρίνονται για τη χάρη, την απλότητα, το ρυθμό και τη τη λεπτότητα των ιδεών. Πολλά από τα ποιήματά του («περίφημα, μικρά κοσμήματα» κατά τον Τόμας Μαν) μελοποιήθηκαν από Γερμανούς συνθέτες, όπως ο Ρόμπερτ Σούμαν ο Φέλιξ Μέντελσον και ο Ρίχαρντ Στράους.
Περιστερά η υψηλή

Περιγραφή

Έχει ωοειδείς ψευδοβολβούς ύψους έως 12 εκ., επιμήκεις, όχι χονδρούς και με τέσσερα φύλλα που φτάνουν σε μήκος έως και το ένα μέτρο και πλάτος τα 15 εκ., διπλωμένα. Τα άνθη εκφύονται από τη βάση του βολβού και παράγουν 4 έως 12 άνθη με έντονο χρώμα λευκού μαρμάρου και μωβ στίγματα. Ο ανθήρας και ο ύπερος είναι κίτρινοι. Το κεντρικό τμήμα του άνθους έχει ένα καλά καθορισμένο σχήμα περιστεριού. Το άρωμά του είναι παρόμοιο με αυτό της μπύρας.

Εμβέλεια

Το επίφυτο βρίσκεται στην Κεντρική και βόρειο-δυτική Νότια Αμερική, κυμαίνεται από την Κόστα Ρίκα έως το Περού.

Φυσικό περιβάλλον

Στον Παναμά, το είδος αυτό βρίσκεται σε αφθονία στα πολύ υγρά δάση των βουνών. Έχει βρεθεί ως επίφυτο φυτό στους κορμούς των δένδρων που καλύπτονται με βρύα σε υψόμετρο περίπου 1.100 μ. Στο φυσικό του περιβάλλον, αυτή η ορχιδέα, φύεται στα ώριμα δάση, πλησίον του επιπέδου του εδάφους.

Κατάσταση διατήρησης

Αυτό το άνθος κινδυνεύει με εξαφάνιση, λόγω της ομορφιάς του, οι διακινητές το απομακρύνουν από το περιβάλλον του. Η Παναμέζικη ΜΚΟ: APROVACA τρέχει ένα πρόγραμμα χορηγίας για αυτή την ορχιδέα, προκειμένου να την σώσει από τον αφανισμό. Σύμφωνα με τη Συνθήκη της Ουάσινγκτον για το Διεθνές Εμπόριο στα Απειλούμενα Είδη της Άγριας Πανίδας και Χλωρίδας (Washington Treaty on International Trade in Endangered Species of Wild Fauna and Flora), περιλαμβάνεται στον κατάλογο των απειλούμενων φυτών.

Εθνικό άνθος του Παναμά

Από το 1980, αυτή η ορχιδέα είναι το εθνικό άνθος της Δημοκρατίας του Παναμά.
Δείκτες ντε Κουεγιάρ

Οι Δείκτες ντε Κουεγιάρ

Ο Πέρεζ Ντε Κουεγιάρ, ανέλαβε καθήκοντα ως ΓΓ του ΟΗΕ το 1982, ωστόσο είχε απο πριν καλή γνώση του Κυπριακού καθώς υπήρξε ο ειδικός εκπρόσωπος ΓΓ του ΟΗΕ για το Κυπριακο τα προηγούμενα χρόνια. Μάλιστα, σε αυτόν βοήθησε για την επίτευξη της συμφωνίας υψηλού επιπέδου Ντενκτας Μακαρίου το 1977. Έστειλε το υπόμνημα του (το γνωστό ως δείκτες ντε Κουεγιάρ) για επανέναρξη των συνομιλιών, ωστόσο η ανακήρυξη της Τούρκικης Δημοκρατίας Βόρειας Κύπρου από τον Ραούφ Ντενκτας αποτέλεσε σκόπελο σε αυτή την προσπάθεια. Τελικά, επανεκκινήσαν οι διαπραγματεύσεις με τον ντε Κουεγιάρ να οργανώνει συνάντηση υψηλού επιπέδου στην Νέα Υόρκη τον Ιανουάριο του 1985
Το σχέδιο ήταν λύση στην βάση Διζωνικής Ομοσπονδίας. Η Βουλή θα είχε αναλογία 70-30, Ελληνοκύπριο πρόεδρο και τουρκοκύπριο αντιπρόεδρο (με διατήρηση δικαιώματος βέτο στην εξωτερική πολιτική, άμυνα και ασφάλεια) και απομάκρυνση των στρατευμάτων πλην 2 μικρών αγημάτων από Ελλάδα και Τουρκία. Οι τουρκοκύπριοι θα ελέγχαν το 29% της Κύπρου.
Πρώτος ο Σπύρος Κυπριανού απέρριψε το σχέδιο, προς εκπληξη του ντε Κουεγιάρ, ενώ ο Ντενκτας το αποδέκτηκε. Αρνητική ήταν και η ελληνική κυβέρνηση του Ανδρέα  Παπανδρέου.  Από τις άλλες πολιτικές δυνάμεις, τόσο ο Γλαύκος Κληρίδης όσο και το ΑΚΕΛ ήταν θετικά διακύμενοι στους δείκτες Ντε Κουεγιάρ, ωστόσο η Εκκλησία ήταν αντίθετη.
Σε γενικές γραμμές, οι προτάσεις αξιολογούνται ως μια μετριοπαθής προσέγγιση του Κυπριακού.

Πρώτο Σχέδιο Ντε Κουεγιάρ

Το 1986, με εντολή του Συμβουλίου Ασφαλείας του ΟΗΕ, ο Ντε Κουεγιάρ επανέφερε νέες προτάσεις. Πάλι το είδος της λύσης θα ήταν Διζωνική Δικοινοτική Ομοσπονδία. Αυτή την φορά, το σχέδιο προέβλεπε Συνταγματικό Δικαστήριο για επίλυση  τυχών αδιεξόδων στην λήψη αποφάσεων σε επίπεδο ομοσπονδιακής Κυβέρνησης.
Πάλι πρώτη η ελληνοκυπριακή πλευρά απέρριψε το σχέδιο λόγο τεσσάρων σημείων: α)η πρόβλεψη πλήρους ισοτιμίας των κοινοτήτων, β)το δικαίωμα αρνησικυρίας επεκτεινόταν γ)  απουσίαζε αναφορά στο ζήτημα της επιστροφής των προσφύγων στις οικείες τους και δ)υπήρχαν νομικές ασάφειες, ενώ η Τουρκική το αποδέκτηκε.

Δέσμη Ιδεών Ντε Κουεγιάρ

Στις 25 Ιουλίου 1989, με τον Γιώργο Βασιλείου να είναι στο τιμόνι της ελληνοκυπριακής ηγεσίας από τις προεδρικές εκλογές του 1988, ο Ντε Κουεγιάρ υπέβαλε νέα πρόταση λύσης, γνωστή ως «Δέσμη Ιδεών». Σε αυτό δηλώνει ότι η ομοσπονδιακή δημοκρατία έχει  μία επικρατεία,  μία διεθνή προσωπικότητα, μία κυριαρχία, και μία ιθαγένεια. Η ελληνοκυπριακή ηγεσία αποδέκτηκε την δέσμη ιδεών ως βάση για συνομιλίες, ξεκίνησαν οι συνομιλίες και κατέληξαν στην Νέα Υόρκη, όπου εκεί κατέρρευσαν με ευθύνη των τουρκοκυπρίων, όπως δήλωσε ο ντε Κουεγιαρ.
Λουδοβίκος Γ΄ δούκας της Βαυαρίας

Βιογραφία

Γεννήθηκε στο Λάντσουτ και ήταν ο δευτερότοκος γιος του Ερρίκου ΙΓ΄ δούκα της Κάτω Βαυαρίας και της Ελισάβετ των Άρπαντ, κόρης του Μπέλα Δ΄ της Ουγγαρίας. 
Το 1290 απεβίωσε ο πατέρας του και τον διαδέχθηκε ο πρωτότοκος Όθων Γ΄ με συγκυβερνήτες τα αδέλφια του Λουδοβίκο Γ΄ και Στέφανο Α΄. Ο Λουδοβίκος Γ΄ ήταν γνωστός για τη δαπανηρή Αυλή που διατηρούσε, πράγμα που οδήγησε σε αύξηση φόρων. 
Απεβίωσε άτεκνος το 1296.

Οικογένεια

Νυμφεύτηκε την Ισαβέλλα, κόρη του Φρειδερίκου Γ΄ δούκα της Λωρραίνης· δεν απέκτησαν απογόνους.
Άνω Βροντού Σερρών

Αρχαία και ρωμαϊκή εποχή

Η ύπαρξη στην Άνω Βροντού  ενός ρωμαϊκού οικισμού εικάζεται από ελληνική επιγραφή των αυτοκρατορικών χρόνων, εντοιχισμένη παλιότερα στον ερειπωμένο ναό του Αγίου Νικολάου.  Ο οικισμός (κώμη), που ανήκε στην Οδομαντική, θα ήταν χτισμένος στο ίδιο οχυρό ύψωμα όπου το σημερινό χωριό, το οποίο διαθέτει πολλά στρατηγικά πλεονεκτήματα και είναι πραγματικά ιδανικό για φιλοξενία αρχαίου οικισμού.  Το συμπέρασμα αυτό ενισχύεται και από άλλες ενδείξεις, όπως είναι η μνεία της Βροντούς σε έγγραφα των χρόνων της σερβοκρατίας (14ου αιώνα). Την πιο ισχυρή όμως ένδειξη προσφέρει η ύπαρξη μεταλλείων και μεταλλουργείων σιδήρου στη γύρω περιοχή,   που φαίνεται πως αποτέλεσε το σοβαρότερο κίνητρο για την ίδρυση ενός τόσο ορεινού (υψόμ. 1060 μ.)  και γεωγραφικά απομονωμένου οικισμού.
Θεόδωρος Κατσίκης

Πολιτική καριέρα

Γεννήθηκε στην Καρυά Καρδίτσας και ήταν πτυχιούχος πολιτικών επιστημών από το Πάντειο Πανεπιστήμιο. Στις αρχές της δεκαετίας του 1960 εντάχθηκε στην νεολαία της ΕΡΕ και εν συνεχεία στη ΝΔ. Στις κοινοτικές εκλογές του 1975 εξελέγη πρόεδρος της κοινότητας Γλυκών Νερών στην Αττική. 
Έπειτα από 15 χρόνια παρουσίας, αποχώρησε από τη ΝΔ και εντάχθηκε στη ΔΗΑΝΑ του Κωστή Στεφανόπουλου, με την οποία εξελέγη βουλευτής υπολοίπου Αττικής στις εκλογές του 1990. Στις εκλογές εκείνες υπήρχε δυστοκία, καθώς η  ΝΔ είχε καταλάβει 150 έδρες. Ωστόσο, η μοναδική έδρα της ΔΗΑΝΑ συνετέλεσε στην αποσόβηση πολιτικής κρίσης, καθώς ο Κατσίκης ήταν ο 151ος βουλευτής της κυβέρνησης. 
Τρεις μήνες μετά την εκλογική του επιτυχία με τη ΔΗΑΝΑ, ο Κατσίκης επανεντάχθηκε στη ΝΔ στις 19 Ιουλίου 1990, για να παραιτηθεί το Νοέμβριο του 2003, οπότε κατέστη ανεξάρτητος βουλευτής. Μετά το 1990, ο Κατσίκης επανεξελέγη βουλευτής στο υπόλοιπο Αττικής στις εκλογές του 1993, 1996, 2000 και του 2004.

Παραίτηση από τη Νέα Δημοκρατία

Το 2003 βρέθηκε στο επίκεντρο έντονης κριτικής καθώς ο γιος του Σόλωνας συνελήφθη από την Ελληνική αστυνομία δύο φορές για χρήση ναρκωτικών, οδήγηση χωρίς νόμιμο δίπλωμα, αλλά και παράνομη κατακράτηση. Συγκεκριμένα, ο Σόλωνας βρέθηκε από την αστυνομία στο βουλευτικό αυτοκίνητο του πατέρα του χωρίς δίπλωμα και με δύο φίλους του να καπνίζουν Ινδική κάνναβη. Ο Σόλωνας συνελήφθη για δεύτερη φορά μέσα στο ίδιο έτος, όταν μαζί με φίλους του έκλεψαν αστυνομικό εξοπλισμό και έστησαν αστυνομικό μπλόκο στην οδό Μεσογείων όπου πραγματοποιούσαν παράνομους ελέγχους αλκοτέστ υποδυόμενοι αστυνομικούς της ΕΥΠ. Εναντίον του ασκήθηκε ποινική δίωξη και στις δύο περιπτώσεις για αντιποίηση επαγγέλματος και απειλή, παράνομη κατακράτηση, ενώ κατηγορήθηκε και για παράνομη οπλοκατοχή. Με απόφαση του Πλημμελειοδικείου Αθηνών καταδικάστηκε σε φυλάκιση πέντε μηνών με τριετή αναστολή, αλλά τελικώς αθωώθηκε καθώς δεν στοιχειοθετήθηκε η αντιποίηση αρχής.
Στις 13 Νοεμβρίου ο Θεόδωρος Κατσίκης ανακοίνωσε την οριστική του παραίτηση από το κόμμα της Νέας Δημοκρατίας και ανεξαρτητοποιήθηκε.

Προσωπική ζωή

Με τη σύζυγό του, Σοφία Γεωργιοπούλου, απέκτησαν 4 κόρες και 2 γιους.
Ζαν Γκριμπομόντ

Ο Ζαν Γκριμπομόντ (Jean Gribomont) (1920-1986) ήταν Βέλγος Πατρολόγος.

Βίος

Ο Ζαν Γκριμπομόντ γεννήθηκε στις 17 Σεπτεμβρίου 1920 στην πόλη Marche του νοτίου Βελγίου. Μέλος πολυμελούς οικογένειας φοίτησε στο γυμνάσιο της πόλης Bastogne και σε ηλικά 17 ετών εισήλθε στη μονή Αγιος Μαυρίκιος στο Κλερβό του Λουξεμβούργου. Τον Ιανουάριο του 1941 οι Ναζί εξεδίωξαν την αδελφότητα η οποία μετά τη διάσπασή της επανενώθηκε στο Chanly Στις 9 Ιουλίου 1944 χειροτονήθηκε ιερέας και μετά το τέλος του πολέμου μετέβη στην Λουβαίν στο Ινστιτούτο Ανατολικών Σπουδών. Παράλληλα φοίτησε και στην εκεί Θεολογική Σχολή. Άναγορεύθηκε διδάκτωρ με διατριβή Ιστορία του κειμένου των Ασκητικών του Μεγάλου Βασιλείου.Το 1951 εργάστηκε στη Ρώμη πάνω στην κριτική έκδοση της Βουλγάτας του Ιερώνυμου και ειδικά του Ψαλτηρίου. Ενδεικτικό του κύρους που απέκτησε πάνω στην κριτική αποκατάσταση και έκδοση των χειρογράφων της Βίβλου είναι πως ο Πάπας Παύλος ΣΤ΄ τον συμπεριέλαβε στην επιτροπή για τη Νέα Βουλγάτα. Πέθανε στις 22 Μαρτίου 1986
Μανουέλ Σολίς

Καριέρα

Γεννήθηκε στην επαρχία Λος Σάντος, στις 3 Δεκεμβρίου του 1917. Έγινε πρόεδρος της χώρας του στις 26 Φεβρουαρίου του 1988 διαδεχόμενος τον Έρικ Αρτούρο Ντελβάγιε. Διατηρήθηκε στο προεδρικό αξίωμα ως την 1η Σεπτεμβρίου του 1989, οπότε ορκίστηκε πρόεδρος ο Φρανσίσκο Ροδρίγκες. Ο Σολίς υπηρέτησε επίσης ως υπουργός παιδείας κατά την προεδρία του Μαρτίν Τορρίχος.Απεβίωσε από πνευμονικό οίδημα στις 6 Νοεμβρίου του 2009.

Τι ωραία με τον Mickey-o παρέα

Τι ωραία με τον Mickey-o παρέα
Κονγκό (ποταμός)

Ρους

Οι πηγές του Κονγκό βρίσκονται στα υψίπεδα και τα βουνά του Ρήγματος Ανατολικής Αφρικής, και περιλαμβάνουν τις λίμνες Τανγκανίκα και Μουέρου, που τροφοδοτούν τον ποταμό Λουαλάμπα, που μετονομάζεται σε Κονγκό μετά τους Καταρράκτες Μπογιόμα. Αν ακολουθηθεί η παγκοσμίως αποδεκτή πρακτική της χρίσεως ως πηγής αυτής του μακρύτερου παραπόταμου, τότε η πηγή του Κονγκό είναι ο ποταμός Τσαμπέσι στη Ζάμπια.
Ο Κονγκό ρέει αρχικώς προς τα βόρεια, μετά προς τα δυτικά από το Κισανγκάνι μετά τους καταρράκτες, στη συνέχεια κάμπτεται βαθμιαία προς τα νότια, περνά από τη Μπαντάκα, ενώνεται με τον ποταμό Ουμπάνγκι και μετά τα νερά του λιμνάζουν για λίγο στη δεξαμενή Μαλέμπο (δεξαμενή Στάνλεϊ). Οι πόλεις-πρωτεύουσες των ομώνυμων του Κονγκό χωρών, η Κινσάσα (πρώην Λεοπολντβίλ) και η Μπραζαβίλ, είναι χτισμένες σε αντίθετες όχθες του ποταμού στη δεξαμενή, όπου ο ποταμός στενεύει και σχηματίζει αρκετούς καταρράκτες σε βαθιά φαράγγια, που συλλογικά ονομάζονται Καταρράκτες Λίβινγκστοουν. Οι εκβολές του μεγάλου αυτού ποταμού στον Ατλαντικό ωκεανό βρίσκονται κοντά στη μικρή πόλη Μουάντα.

Ιστορία εξερευνήσεων

Οι εκβολές του Κονγκό δέχθηκαν την επίσκεψη του Πορτογάλου Ντιόγκο Κάο ήδη το 1482. Αλλά μόλις το 1816 μία βρετανική αποστολή με το ομώνυμο πλοίο (HMS Κονγκό) υπό τον Τζέιμς Κίνγκστον Τάκεϊ ανέβηκε τον ποταμό μέχρι την Ισανγκίλα. Ο Χένρυ Μόρτον Στάνλεϋ υπήρξε ο πρώτος Ευρωπαίος που διέσχισε ολόκληρο το μήκος του ποταμού και ανέφερε ότι ο Λουαλάμπα δεν ήταν μία από τις πηγές του Νείλου, όπως είχε προταθεί.

Οικονομική σημασία

Παρότι ο Κονγκό δεν είναι προσβάσιμος από τη θάλασσα εξαιτίας των καταρρακτών Λίβινγκστοουν, σχεδόν σε όλο το μήκος του είναι πλωτός κατά τμήματα, ιδιαίτερα ανάμεσα στην Κινσάσα και το Κισανγκάνι. Σήμερα υπάρχουν σιδηρόδρομοι που παρακάμπτουν τους τρεις μεγαλύτερους καταρράκτες, και μεγάλο μέρος του εμπορίου της κεντρικής Αφρικής περνά από τον ποταμό, π.χ. φορτία με χαλκό, φοινικέλαιο, ζάχαρη, καφέ και βαμβάκι. Ο ποταμός έχει επίσης μεγάλο δυναμικό για την παραγωγή υδροηλεκτρικής ενέργειας, και τα φράγματα Ίνγκα μετά τη δεξαμενή Μαλέμπο είναι τα πρώτα με αυτό τον σκοπό.
Τον Φεβρουάριο 2005, η κρατική εταιρεία ηλεκτρικής ενέργειας της Νότιας Αφρικής Eskom ανεκοίνωσε μία πρόταση για μεγάλη αύξηση της υδροηλεκτρικής ισχύος στην περιοχή του Ίνγκα με βελτιώσεις και την κατασκευή νέου φράγματος. Το σχέδιο θα αύξανε τη μέγιστη ηλεκτρική ισχύ σε 40 GW, δηλαδή το διπλάσιο του περίφημου Φράγματος των τριών φαραγγιών στην Κίνα.

Γεωλογική ιστορία

Στον Μεσοζωικό Αιώνα, πριν η μετατόπιση των ηπείρων ανοίξει τον νότιο Ατλαντικό Ωκεανό, ο Κονγκό αποτελούσε απλώς το άνω μέρος ενός ποταμού μήκους περίπου 12.000 km που έρρεε προς τα δυτικά κατά μήκος τμημάτων της Γκοντγουάνα, που σήμερα ανήκουν στην Αφρική και τη Νότιο Αμερική.
Εκπαιδευτική ρομποτική

Τι είναι;

Ας ξεκινήσουμε από την έννοια του Ρομπότ.

Τα ρομποτ στην Αρχαιότητα και στη Μυθολογία

Τάλως (μυθολογία)

Το ρομπότ στην Λογοτεχνία και στην 7η τέχνη

Εγώ, το ρομπότ

Ανάπτυξη δεξιοτήτων - γνώσεων μέσω της εκπαιδευτικής ρομποτικής

Η εκπαιδευτική ρομποτική προσφέρεται για την καλλιέργεια πνεύματος ομαδικής συνεργασίας στους μαθητές, ενώ τους ενθαρρύνει να πειραματιστούν και να εφαρμόσουν αυτά που έχουν διδαχθεί από  
από τα γνωστικά πεδία των Μαθηματικών, της Φυσικής, της Τεχνολογίας και της Πληροφορικής. Επιπλέον, έρχονται σε επαφή με τις βασικές έννοιες του προγραμματισμού και ανακαλύπτουν τις υποσυνείδητες χρήσεις των οργάνων του ανθρώπινου σώματος και το πώς αυτές εφαρμόζονται στην τεχνολογία (π.χ κίνηση με εμπόδια, χρώμα).

Μπορώ να την εφαρμόσω σε σχολική τάξη;

Ναι, αρκεί να έχω όρεξη και διάθεση για κάτι διαφορετικό από τα τετριμένα.
Στην αρχή φαίνεται αρκετά δύσκολο και πολύπλοκο. Αλλά με την παρακίνηση των μαθητών και το προσωπικό ενδιαφέρον θα μεταμορφωθεί σε αρκετά ενδειαφέρον.

Διαγωνισμοί Εκπαιδευτικής Ρομποτικής

First LEGO Leage - http://firstlegoleague.gr/
World Robot Olympiad - www.wro2012.org
Open Robotics https://robotics.ellak.gr/
Επιμηθέας (δορυφόρος)

Η τροχιακή σχέση Ιανού και Επιμηθέως

Ο Ιανός και ο μικρότερος δορυφόρος Επιμηθεύς είναι συντροχιακοί, περιφέρονται δηλαδή γύρω από τον Κρόνο σχεδόν πάνω στην ίδια τροχιά. Αυτό προκάλεσε σύγχυση στους αστρονόμους, που υπέθεταν ότι μόνο ένα σώμα θα μπορούσε να καταλαμβάνει μία τροχιά. Μόλις τον Οκτώβριο 1978 οι Stephen M. Larson and John W. Fountain αντιλήφθηκαν ότι οι παρατηρήσεις αφορούσαν δύο ξεχωριστά ουράνια σώματα. Η τρέχουσα μέση ακτίνα της τροχιάς του Ιανού (μεγάλος ημιάξονας της τροχιάς του ή μέση απόσταση του κέντρου του Ιανού από το κέντρο του Κρόνου) είναι μόνο 50 χιλιόμετρα μικρότερη από αυτή του Επιμηθέως. Αυτό σημαίνει ότι η ταχύτητά του είναι λίγο μεγαλύτερη και επομένως οι δύο δορυφόροι θα έπρεπε να πλησιάζουν κάποτε και να συγκρούονται (αφού η απόσταση 50 χλμ. είναι μικρότερη του αθροίσματος των ακτίνων τους). Αλλά καθώς το εσωτερικό σώμα «προλαβαίνει» το άλλο στην τροχιά του, η αμοιβαία βαρυτική τους έλξη το επιταχύνει περισσότερο, αυξάνει τη στροφορμή του και το ωθεί σε υψηλότερη τροχιά, οπότε επιβραδύνεται. Ο εξωτερικός δορυφόρος χάνει ίσο ποσό στροφορμής και άρα μεταπίπτει σε χαμηλότερη τροχιά, οπότε επιταχύνει. Με αυτό τον τρόπο οι δορυφόροι ανταλλάσσουν τις τροχιές τους μία φορά κάθε 4 γήινα χρόνια. Μοιράζονται δηλαδή ουσιαστικά την ίδια μέση τροχιά χωρίς ποτέ να συγκρούονται, ούτε και πλησιάζουν ποτέ μεταξύ τους λιγότερο από περίπου 10.000 χλμ). Η πιο πρόσφατη προσέγγισή τους έγινε στις 21 Ιανουαρίου 2006. Σε κάθε ανταλλαγή, η τροχιακή ακτίνα του Ιανού αυξάνεται ή μειώνεται κατά περίπου 20 χλμ., ενώ του Επιμηθέως μειώνεται ή αυξάνεται αντιστοίχως κατά 80 χλμ. (επειδή έχει 4 φορές μικρότερη μάζα από ό,τι ο Ιανός).
Γουλιέλμος Η΄ της Ακουιτανίας

Βιογραφικά στοιχεία

Έγινε δούκας της Γασκώνης το 1052 κατά την διάρκεια της βασιλείας του μεγαλύτερου αδελφού του, Γουλιέλμου Ζ΄. Είχε έρθει υπό την κυριαρχία της Ακουιτανίας με τον γάμο του πατέρα του, Γουλιέλμου Ε΄, με την πριγκίπισσα Πρίσκα της Γασκώνης. Ήταν ένας από τους ηγέτες της εκστρατείας στην υπηρεσία του βασιλιά Ραμίρο Α΄ της Αραγωνίας κατά την πολιορκία του Μπαρμπάστρο το 1064. Η Αραγωνική εκστρατεία κατά της πόλης Μπαρμπάστρο ήταν η πρώτη οργανωμένη χριστιανική εκστρατεία από τον πάπα Αλέξανδρο Β΄ κατά μιας μουσουλμανικής πόλης, και προάγγελος των επερχόμενων Σταυροφοριών.
Οι Αραγωνέζοι με τους συμμάχους τους κυρίευσαν την πόλη, έσφαξαν τους κατοίκους της λαμβάνοντας αναρίθμητα λάφυρα, παρόλα αυτά η Αραγωνία έχασε την πόλη τα επόμενα χρόνια. Η πολιτική του δούκα Γουλιέλμου Η΄ ήταν πάντα φιλικότατη στα Ισπανικά κρατίδια παντρεύοντας όλες τις κόρες του με βασιλείς της Ιβηρίας.
2974 Χόλντεν

Φυσικά χαρακτηριστικά

Τα φυσικά χαρακτηριστικά του Χόλντεν είναι άγνωστα.
Αγία Κυριακή Περδικίου Ικαρίας

Γεωγραφία

Η Αγία Κυριακή είναι παραθαλάσσιος οικισμός της ΒΑ. Ικαρίας, ακριβώς δίπλα στο αεροδρόμιο του νησιού, στο μυχό ορμίσκου, σε μέσο σταθμικό υψόμετρο 0. Απέχει από τον Άγιο Κήρυκο 12 χλμ. περίπου, προς τα ΒΑ.

Πληθυσμικά στοιχεία

Η εξέλιξη πληθυσμού του οικισμού έχει ως εξής: κάτοικοι 2 (2001),  3 (2011).
Οριέντιος

Βίος

Ο Οριέντιος καταγόταν από την Ισπανία. Έζησε και δραστηριοποίηθηκε στη Γαλλία στο πρώτο μισό του 5ου αι. μ.Χ. Χειροτονήθηκε επίσκοπος Auch (Augusta Ausciorum).

Ποιητικό έργο

Μας έχει σωθεί ποίημά του με τίτλο Commonotirium (Μνημόνιο-Υπόμνημα), γραμμένο σε 518 ελεγειακά δίστιχα που χωρίζεται σε δύο μέρη. Σε αυτό το ποίημα αποτυπώνει το όλο κλίμα που επικρατούσε στη Γαλλία κατά την κάθοδο των βαρβαρικών φυλών και προτρέπει τους Χριστιανούς να συνεχίσουν να αγωνίζονται. Ο χαρακτήρας του είναι κυρίως κηρυγματικός, με μικρή ποιητική αξία και ανύπαρκτο θεολογικό περιεχόμενο. Στηρίζεται στην Αγία Γραφή και στους Λακτάντιο και Ιλάριο. Θεωρείται απίθανο να συντάχθηκαν από αυτόν τα άλλα πέντε ποιήματα που περιέχονται σε χειρόγραφο που παραδίδει το Commonotirium.
Ευθύμιος Μαντόπουλος

Βιογραφικά στοιχεία

Γεννήθηκε στον Παλαμά Καρδίτσας. Σπούδασε νομικά στο Πανεπιστήμιο Αθηνών και ιδιώτευσε ως δικηγόρος και συμβολαιογράφος. Υπήρξε αντιπρόεδρος του δημοτικού συμβουλίου Καρδίτσας. Εξελέγη βουλευτής Τρικάλων στις εκλογές του Νοεμβρίου 1910.
Απεβίωσε το 1936.
Η χωριατοπούλα

Υπόθεση

O Φρανκ Έλτζιν (Μπινγκ Κρόσμπι), ένας καταβεβλημένος από το αλκοόλ τραγουδιστής κι ηθοποιός έχει την ευκαιρία να επανέλθει στο προσκήνιο, όταν ο σκηνοθέτης Μπέρνι Ντόουντ του δίνει τον πρωταγωνιστικό ρόλο στο νέο του μιούζικαλ. Η ανασφάλεια του Φρανκ για το αν θ'ανταπεξέλθει στις υποχρεώσεις του τον οδηγεί ακόμα περισσότερο στο ποτό αφήνοντας τη σύζυγό του Τζορτζι (Γκρέις Κέλι) να διαχειρίζεται τα πάντα. Η αδυναμία του συζύγου της εκνευρίζει τη Τζόρτζι, η οποία θεωρεί όλο και πιο δύσκολο να ανεχτεί την ανευθυνότητά του. Ο Μπέρνι θεωρεί ότι η υπεύθυνη για τα προβλήματα του Φρανκ είναι η Τζόρτζι και προσπαθεί να βοηθήσει το ζευγάρι, αλλά ερωτεύεται τη Τζόρτζι. Δεδομένης της περιόδου που γυρίστηκε η ταινία, είναι αξιοσημείωτοι οι ρεαλιστικοί και ειλικρινείς της διάλογοι και η αντιμετώπιση της κρυφής πλευράς του αλκοολισμού.

Πληροφορίες

Το θεατρικό έργο του Όντετς είχε χαρίσει στην ηθοποιό Γιούτα Χάγκεν, που το ερμήνευσε στο Μπρόντγουεϊ Βραβείο Τόνυ. Αλλά όταν η εταιρία παραγωγής Paramount εξασφάλισε τα δικαιώματα του θεατρικού, προτίμησε να προσλάβει την Γκρέις Κέλι ανερχόμενο αστέρι του Χόλιγουντ την περίοδο εκείνη. Η Κέλι, που εκείνη τη χρονιά είχε ήδη τρεις ταινίες στην κορυφή του box-office (Σιωπηλός Μάρτυς (Rear Window), Τηλεφωνήσατε Ασφάλεια Αμέσου Δράσεως (Dial M For Murder), Οι γέφυρες του Τόκο Ρι (The Bridges At Toko Ri)) απαρνήθηκε την κομψή της εικόνα για να υποδυθεί μια απλή νοικοκυρά ερωτευμένη με τον αλκοολικό σύζυγό της και ταλαιπωρημένη από τη ζωή.
Δύο χρόνια αργότερα η ηθοποιός επρόκειτο να ανοίξει τα φτερά της και ν' αποχαιρετήσει το Hollywood, έχοντας πρώτα ολοκληρώσει την τελευταία της ταινία, Ο κύκνος (The Swan) για να πάει στο Μονακό και να γίνει πριγκίπισσα στο πλάι του πρίγκιπα Ρενιέ.
Πανελλήνιο πρωτάθλημα κάνοε-καγιάκ σπριντ

Το Πανελλήνιο πρωτάθλημα κάνοε καγιάκ σπριντ (επίσης γνωστό ως κάνοε καγιάκ ήρεμων νερών και flatwater) ξεκίνησε σαν ανεξάρτητο από την κωπηλασία το 1991 από την Ελληνική Κωπηλατική ομοσπονδία (Ε.Κ.Ο.Φ.Ν.Σ.), η οποία είχε την εποπτεία του αθλήματος από το 1987 ως το 1998. Έως το 1991 αγωνίσματα Κάνοε-Καγιάκ γίνονταν στα πλαίσια των πανελλήνιων πρωταθλημάτων Κωπηλασίας. Το 1998 ιδρύεται η Ελληνική Ομοσπονδία Κάνοε-Καγιάκ (Ε.Ο.Κ.Κ.) κι αναλαμβάνει τη διοργάνωση πρωταθλημάτων από το 1999. Είναι το παλαιότερο πρωτάθλημα, καθώς εκείνο του σλάλομ ξεκίνησε το 1999.